Vêm ma Islael iniŋ ŋê bêŋbêŋ idum ek nijik Yisu vônô.
Ba intu hadô ek ni Judia ma hi haveŋ Galili lôbôlôbô iyom.
Ma avômalô Islael iniŋ waklavôŋ te habobo ba elam nena Elav Unyak Alôkŋauŋ.
Êŋ ma Yisu anêŋ iviyaŋ ibi yani liliŋ ba enaŋ,
“Waklavôŋ Elav Unyak Alôkŋauŋ lêk hayô ba otak loŋ êntêk ma nu Judia ek anêm avômalô takatu ba esopa o tem nêgê lavôŋiŋ takatu ba hothak hudum.
Lemhaviŋ avômalô sapêŋ neyala o,
êŋ ma miŋ umbuŋ o ami.
Bôk huik o thô yôv ba intu nu yaiŋ ek avômalô sapêŋ neyala o!”
Yisu anêŋ iviyaŋ miŋ êvhaviŋ yani ami ba intu enaŋ aêŋ.
Ma Yisu hanaŋ viyaŋ,
“Yenaŋ waklavôŋ yana Jelusalem ma mi denaŋ.
Ma môlô ma wak sapêŋ ma mavi.
Avômalô pik miŋ hatôm nêpôlik ek môlô ami.
Ma yahik avômalô pik iniŋ kambom thô ba intu êpôlik hathak ya.
Môlô nu ôŋgô waklavôŋ atu.
Ma yenaŋ waklavôŋ yana Jelusalem miŋ lêk hayô ami denaŋ ba intu tem miŋ yana daku ami.”
Êŋ ma hamô Galili.
Aêŋ ba anêŋ iviyaŋ êmôŋ ba i ek nêgê waklavôŋ êŋ.
Ma yani haveŋ i yam ma doŋtom miŋ hik i thô ami.
Ma Islael iniŋ ŋê bêŋbêŋ takatu ba êyê waklavôŋ êmô Jelusalem êbôlêm Yisu ba enaŋ,
“Anyô êntêk hamô êsê?”
Ma avômalô nômbêŋ êŋ enaŋ abô thikuthik bêŋ anôŋ hadêŋ i hathak yani.
Vi enaŋ,
“Yani anyô mavi anôŋ.”
Ma vi enaŋ,
“Mi.
Yani hasau avômalô.”
Ma avômalô êkô ek iniŋ ŋê bêŋbêŋ ba intu miŋ imiŋ piklêvôŋ ek nenaŋ iniŋ auk bêŋ ami.
Waklavôŋ Elav Unyak Alôkŋauŋ anêŋ wak te malêvôŋ hayô.
Ma Yisu hi unyak matheŋ anêŋ piklêvôŋ ba hêv auk hadêŋ avômalô.
Islael iniŋ ŋê bêŋbêŋ elaŋô Yisu anêŋ abô êŋ ma esoŋ kambom ba enaŋ,
“Aisê ka ôpêntêk hawa auk hathak alalôaniŋ abô balabuŋ?
Kêdôŋwaga te miŋ hadôŋ yani ami.”
Ma Yisu hanaŋ viyaŋ,
“Auk atu ba yahêv hadêŋ môlô halêm anêŋ ôpatu ba hêv ya ba yahalêm ma miŋ yada yenaŋ auk ami.
Ôpatu ba hadum ek esopa Wapômbêŋ anêŋ lahaviŋ,
yani tem eyala nena yenaŋ auk êŋ halêm anêŋ Wapômbêŋ mena halêm anêŋ yada yenaŋ auk iyom.
Ôpatu ba habam yanida hadum aêŋ ek enja athêŋ lôkmaŋgiŋ.
Ma doŋtom ôpatu ba hadum ku ek avômalô nebam anyô atu ba hêv yani ba halêm,
ôpêŋ ma hanaŋ abô avanôŋ.
Ma miŋ hasau avômalô ami.
Mose bôk hêv abô balabuŋ hadêŋ môlô yôv.
Ma doŋtom môlônim anyô te miŋ hasopa abô balabuŋ takêŋ ami!
Ma môlô udum ek uŋgwik ya vônô eka?”
Ma avômalô enaŋ viyaŋ,
“Ŋgôk hamô haviŋ o.
Opalê te hadum ek injik o vônô?”
Ma Yisu hanaŋ,
“Bôk yahadum ku te hadêŋ Sabat nena yahadum anyô havuviŋ atu mavi.
Êŋ ma hadum ba môlô osoŋ kambom!
Odaŋô!
Môlô osoŋ nena Mose hêv abô balabuŋ neŋgothe anyô kupik hadêŋ môlô.
Ma doŋtom mi.
Bumalô da êv.
Ba intu ku êŋ habitak hadêŋ Sabat ma môlô othak osopa aêŋ iyom.
Abô balabuŋ neŋgothe kupik ma bêŋ ek abô balabuŋ Sabat.
Ba intu môlô oŋgothe okna kupik hadêŋ Sabat ek môlô miŋ numbuliŋ Mose anêŋ abô balabuŋ atu ami.
Ma nindum anyô mavi ma bêŋ ek neŋgothe kupik!
Aêŋ ba yahatôm yandum anyô te liŋkupik lôkthô mavi êndêŋ Sabat.
Ma môlô lemimmaniŋ eka?
Noja auk thêthôŋ esak ku lo loŋ vêmam.
Ma miŋ ôŋgô iyom ma nundum abô esak ami.”